**Pressemeddelelse**

**Sorø Kommune**

**3. juni 2016**

**Biblo & Bogorm – oplev litteraturen i naturen**

**Mon orm får en ny ven? Og hvad med Fluen Ole? Hvad oplever han mon af sjove ting? Sorø Bibliotek inviterer til en hyggelig dag for hele familien, hvor vi ser teater, går på opdagelse efter smådyr, laver vores egne orme ud af sokker og digter historier om Fluen Ole.**

Lørdag den 11. juni har børn i alle aldre mulighed for at møde litteraturen på en anderledes måde, når Sorø Bibliotek inviterer til Biblo & Bogorm. Her kan de se Ida Jessens skønne børnebog ”Orm får en ven” blive dramatiseret af teatret 2 i 1. Børnene kan møde den lokale børnebogsforfatter Søren Jacobsen og sammen med ham finde på nye eventyr til Fluen Ole. De kan finde nye venner til Orm og Ole med naturvejeleder Kirsten Blicher Friis og lave en bog om dyrene, de møder undervejs. Dagen igennem kan børnene lave orme ud af sokker, få inspiration i bøger, der handler om dyr og nyde de smukke omgivelser på Parnas.

Biblo & Bogorm finder sted på Parnas lørdag den 11. juni kl. 11-15. Arrangementet er gratis, men der er mulighed for at tilkøbe en let frokost til 60 kr. Frokostbilletten kan købes på Sorø og Dianalund Bibliotek.

Biblo & Bogorm er det første af i alt fire arrangementer under konceptet Biblo på udebane – et nyt tiltag, der skal bringe litteraturen ud af biblioteket og ud i naturen og byrummet. Projektet har fået støtte af Kulturstyrelsen samt Cumulis kulturpulje.

Se mere om programmet her: <https://www.soroebib.dk/arrangementer/boern/biblo-og-bogorm>

**For yderligere information om projektet kontakt:**

**Biblioteksleder Mia Sørup: 22 56 79 03**